钦定古今图书集成/明伦汇编/官常典/第397卷 > 魏元
## 钦定古今图书集成/明伦汇编/官常典/第397卷 > 魏元

按《明外史》本传：“元字景善，朝城人，天顺四年进士，授
礼科给事中。成化初，万贵妃兄弟骄横，元疏劾之。四
年，慈懿太后崩，将别葬，元偕同官三十九人抗章极
谏，御史康永韶亦偕同官四十一人争之，伏哭文华
门，竟得如礼。其年九月彗星见，元率诸给事上言：入
春以来，灾异叠至。近又彗星见东方，光拂台垣，皆阴”
盛阳微之证。臣闻君之与后，犹天之与地，不可得而
参贰也。传闻宫中乃有盛宠，匹耦中宫。尚书姚夔等
向尝言之，陛下谓“内事朕自裁置，屏息倾听，将及半
载，而昭德宫进膳未少减，中宫未闻少增。夫宫闱虽
远，而视听犹咫尺；衽席之微，谪见悬象，不可不惧。且
陛下富有春秋，而震位尚虚，岂可以”宗社大讨一付
之爱，专情一之人，而不求所以固国本、安民心哉？愿
明伉俪之义，严嫡妾之防，俾尊卑较然，各安其分，本
支百世之基，实在于此。四方旱潦相仍，民困日棘，荆
襄流民，所在告变。陛下作民父母，初无怵惕，仅循故
事，付部施行。而户部尚书马昂，凡有奏报，遇上意喜，
则曰“移所司处置”；遇“上意怒，则曰‘事窒难行，微有利
害，即乞圣裁。首鼠依违，民更何望。惟亟罢征税，发内
帑，遣官赈赡，庶可少慰人心。陛下崇信异教，每遇生
愍之辰，辄重糜赀财，广建斋醮，而西僧札实巴等，至
加法王诸号，赐予骈蕃，出乘棕舆，导用金吾仗，搢绅
为避道，奉养过于亲王。悖理乱纪，孰甚于此！乞革夺
名号，遣还其国。追录横赐，用赈饥民。仍敕寺观永不
得再请斋醮，以蠹国用。天下之财，不在官则在民。今
公私交困，由玩好太多，赏赉无节。或营立塔寺，或购
市珍奇，一物之微，累价钜万，国帑安得不绌愿屏绝
淫巧，停罢宴游，诸银场及不急务悉为禁止。至两京
文武大臣不乏奸贪，争为蒙蔽。陛下勿谓其位高而
不忍遽去，勿谓其旧臣而姑且宽容。宜令各自陈免，
用全大体。其贪位不去者，则言官纠劾。而臣等滥居
言路，无补于时，亦望罢归，为不职戒’。”帝优诏褒答之，
然竟不能用。元屡迁都给事中，出为福建右参政。巡
视海道，严禁越海私贩。巨商以重宝赂，元怒，叱出之。
母忧归，庐墓三年，复除江西参政。卒。